kardosdrur/scandi-wiki huggingface dataset:
Nedre Tunguska

Nedre Tunguska (russisk: Нижняя Тунгуска – Nizjnjaja Tunguska) er en flod i Sibirien i Rusland. Den er 2.989 km lang, og er en østlig biflod til Jenisej. Den har sine kilder på Midtsibiriske højslette i Irkutsk oblast og Krasnojarsk kraj. Gennemsnitlig vandføring ved udmundingen i Jenisej er 3.600 m³/s.

Omkring 120 km fra mundingen er det planlagt at bygge en 200 meter høj dæmning med et vandkraftværk på mellem 12.000 og 20.000 MW, som vil blive et af de største i verden.

Bifloder til Jenisej
Floder i Krasnojarsk kraj
Floder i Irkutsk oblast
Morten Thorhauge

Morten Thorhauge (født 1. februar 1982 i Søften ved Århus) er trommeslager i bandet Carpark North. Han var med til, i 1999, at starte Carpark North sammen med Lau Højen og Søren Balsner.

Filmografi 
 2008, Mellem træerne, komponist
 2010, TeddyBoy, musik
 2011, Dreng, komponist

Eksterne henvisninger 
 
 

Trommeslagere fra Danmark
Personer fra Aarhus
Studenter fra Amtsgymnasiet i Hadsten
Carpark North
Stillehavshvidside

Stillehavshvidskæving eller stillehavshvidside er en delfinart i slægten hvidskævinger, der lever i de tempererede dele af det nordlige Stillehav.

Systematik 

Stillehavshvidskæving er placeret i slægten Lagenorhynchus sammen med andre arter der også er kendetegnet ved store, hvide farvetegninger på siderne. Nyere molekylærgenetiske undersøgelser har imidlertid vist at gruppen er polyfyletisk, dvs. det er en samlegruppe af arter, der ikke alle er nært beslægtede. Alt peger på at stillehavshvidskæving, sammen med søsterarten mørk hvidskæving (der ligner den meget, men findes på den sydlige halvkugle), bør flyttes til en ny slægt, Sagmatias.

Udseende 

Stillehavshvidskæving er mørkegrå i grundfarven, med hvid underside og lysegrå tegninger på siderne ned langs halefinnens rod, gennem øjeregionen og bagkanten af rygfinnen. Den tofarvede rygfinne er et ret sikkert feltkendetegn.
Stillehavshvidskæving er en middelstor oceanisk delfin. Hunnerne bliver op til 2,3 m og 150 kg, hanner op til 2,5 m og 200 kg. Hunnerne bliver kønsmodne efter ca. 7 år og levetiden for både hanner og hunner er 40 år eller mere. Drægtighedsperioden for hunner er 1 år.

Stillehavshvidskævinger er meget aktive dyr og træffes ofte i blandede grupper sammen med andre delfiner eller større hvaler. Den kommer gerne hen til skibe og leger i bovbølgen. Arten træffes ofte i store grupper på omkring 100 individer, og grupper på mere end 300 kan forekomme. Føden udgøres mest af ansjoser, blæksprutter, sild, laks og torsk.

Udbredelse 
Stillehavshvidskæving findes i de kolde og tempererede dele af the nordlige Stillehav. Mod øst træffes den så langt mod syd som den Californiske Halvø, mod vest ned til Det sydkinesiske Hav. Mod nord kan den træffes helt op i Beringshavet. Der er tilsyneladende årstidsvandringer fra nord mod syd, idet arten træffes hyppigere i syd om sommeren og omvendt om vinteren. Året rundt foretrækker stillehavshvidskæving dybt, oceanisk vand, men træffes af og til langs kysten af f.eks. Vancouver Island.

Den totale bestand skønnes at kunne være op mod 1 million delfiner. Største trussel mod arten er bifangst i garnfiskeri. I 1970'erne og 1980'erne skønnes at titusindvis af Stillehavshvidskævinger druknede i drivgarn, men efter denne type fiskeri er blevet forbudt er bifangsten reduceret.

Fangenskab 
Selvom lagt de fleste delfiner i fangenskab er øresvin trives Stillehavshvidskæving godt i fangenskab og omkring 50 individer holdes i zoologiske haver og parker i Nordamerika og Japan, bl.a. Vancouver Aquarium.

Referencer 

 Pacific White-sided Dolphin and Dusky Dolphin af Koen van Waerebeek and Bernd Wessig Encyclopedia of Marine Mammals pp 859–60 
 National Audubon Society: Guide to Marine Mammals of the World 
 Encyclopedia of Marine Mammals 

Hvidsider
Emil Lange

Otto Hermann Emil Lange (* 11. oktober 1825 i Magdeburg, Kongeriget Preussen; † 1. december 1899 i Berlin, Tyske Rige  ) var en tysk-dansk fotograf og en af mediets pionérer i Danmark.

Lange havde atelier på Østergade i København fra 1854 indtil ca. 1863 i gadens nr. 68, der i 1859 blev omnummereret til nr. 24. Til visitkortbilleder brugte han et apparat med fire objektiver og forskydelig kassette, så han ved to eksponeringer fik 8 negativer og således kunne få 8 aftryk ad gangen på hvert blad albuminpapir. Prisen var 6 rigsdaler dusinet.

I 1862 vandt han en medalje på verdensudstillingen i London. På trods af Langes talent blev han tilsyneladende udkonkurreret af Rudolph Striegler. Fotografen H. Diedrich (Carl Heinrich Ludolph Diedrich, 1834-1905) må imidlertid have fortsat forretningen, for han betegnede sig frem til ca. 1882 som "E. Langes Efterf."

Kilder og eksterne henvisninger 

 Ole Hesagers database 
 
 fotohistorie.com

Referencer 

Fotografer fra Danmark
Danskere i 1800-tallet
Dinan

Dinan er en by og kommune i Côtes-d'Armor departementet i Bretagne i det nordvestlige Frankrig.

Kilder 

Tour de France-byer
Byer i Côtes-d'Armor
S. Nygård

Hjalmar Sigvard Alexander Nygård (11. maj 1869 i Nexø – 28. august 1964 i Hellerup) var en dansk arkivar.

Nygård blev student fra Borgerdydskolen i København 1888 og cand. mag. 1895. Han var ansat ved Landsarkivet for Nørrejylland i Viborg 1897-1913. Tidligere havde han begyndt arbejdet med at opbygge en stor samling af sedler, som indeholdt henvisninger og oplysninger om personer og lokalhistoriske emner indenfor jysk historie. En ansøgning om midler fra Carlsbergfondet til støtte for fortsat arbejde på samlingen strandede på diverse uenigheder mellem Nygård og fondets side. Men han opnåede dog økonomisk støtte til køb af reoler i flammesikkert træ for at beskytte samlingen mod brand samt et mindre beløb på 1800 kr til "samlingens afslutning". I 1913 blev han imidlertid "tvangsforflyttet" til Rigsarkivet i København. Nygård tog samlingen med til København, og han fortsatte arbejdet på den i sine fritimer fra arkivet.

Nygård døde 95 år gammel i 1964, men havde længe før bestemt at samlingen skulle overgives til Rigsarkivet, hvor den er nu. Den fylder 205 kasser med cirka 600.000 sedler med oplysninger fortrinsvis om jyske herregårde og deres ejeres historie 1660-1830 ordnede henholdsvis alfabetisk og efter emne. Samlingent "Nygårds sedler" er en uvurderlig kilde til studiet af Jyllands historie.

Nygård var medlem af bestyrelserne for Historisk Samfund for Viborg og Omegn fra 1907; for Selskabet for jydsk Historie og Topografi 1909-31, sidstnævnte selskabs sekretær og redaktør af dets tidsskrift 1911-21, formand fra 1922; medlem af Dansk genealogisk Institut 1913-23, af sammes forretningsudvalg fra 1914, formand fra 1915; medlem af bestyrelsen for Samfundet for dansk Genealogi og Personalhistorie 1917-48, æresmedlem 1954 samt medlem af Maatschappy der Nederlandsche Letterkunde te Leyden 1934

Henvisninger

Litteratur 
 Knud Prange, "Arkivar S. Nygård og hans Jyske Samlinger", s. 361-369 i: Festskrift til Johan Hvidtfeldt, 1978. .

Eksterne henvisninger 
 
 Nygårds sedler
 Kraks Blå Bog 1957

Arkivarer fra Danmark
Samlere fra Danmark
Personer i Kraks Blå Bog (afdøde)
Danskere i 1800-tallet
Danskere i 1900-tallet
Faglitterære forfattere fra Danmark
Personer fra Nexø
Foreningsformænd fra Danmark
Genealoger fra Danmark
Dansksprogede forfattere fra Danmark
Studenter fra Østre Borgerdyd Gymnasium
Trespring uden tilløb (atletik)

Trespring uden tilløb eller stående trespring er en nu afskaffet atletikdisciplin. 

Trespring uden tilløb var med på det olympiske program 1900 og 1904.

Kilde 
Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944

Atletikdiscipliner
Spring (atletik)
Længdespring uden tilløb (atletik)

Længdespring uden tilløb eller stående længdespring er en nu afskaffet atletikdisciplin (undtagen Norge). 

Længdespring uden tilløb var med på det olympiske program 1900-1912. Disciplinen var med på DM-programet 1911. 

Norge er det eneste land i verden, der stadigvæk har et nationalt mesterskab i disciplinen. Dette mesterskab er blevet afholdt i Stange hver vinter siden 1995.

Kilde 
Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944

Fodnoter

Atletikdiscipliner
Spring (atletik)
Højdespring uden tilløb (atletik)

Højdespring uden tilløb eller stående højdespring er en nu afskaffet atletikdisciplin. 

Højdespring uden tilløb var med på det olympiske program 1900-1912. Disciplinen var med på DM-programmet 1911.

Kilde 
Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944

Atletikdiscipliner
Spring (atletik)
Bruttoetageareal

En boligs areal opgøres som bruttoetageareal. Bruttoetagearealet er boligens samlede areal, inklusive ydervægge og andel af adgangsarealer som trappeopgang og svalegang.
Bruttoetagearealet går til ydersiden af væggene. I nogle huse er ydervæggene noget uregelmæssige, og det kan derfor være svært at måle op. Det gælder f.eks. bjælkehuse, mure af kampesten eller tage med bølgende tagplader. Her skal du forestille dig, at der ligger et bræt på ydersiden af væggen eller tagfladen, som du kan bruge til at måle fra. Mindre fremspring, f.eks. gesimser, sokkelkanter el.lign., skal dog ikke regnes med.

 
Bolig
Ferdinand Bauditz (redaktør)

Ferdinand Frederik Christian Bauditz (5. november 1846 i Aarhus – 23. marts 1912 i København) var en dansk journalist og redaktør.

Han var søn af premierløjtnant, senere oberst, kammerherre Ferdinand Carl Adolph Bauditz og Siegfriede Antoinette Caroline Louise født komtesse Holstein, blev student fra Herlufsholm 1865, cand. polit. 1874 og samme år volontør i Postvæsenets overbestyrelse, samme år assessor, men tog afsked fra etaten 1889. Fra 1889 til 1908 var han redaktør af det konservative Dagbladet og medarbejder ved Punch, derefter medarbejder ved De Ferslewske Blade og Nationaltidende. Han optrådte sjældnere som selvstændig forfatter.

Bauditz blev gift 1. gang 4. juni 1879 i Middelfart med Caroline Mathilde Holberg (29. juli 1854 i Skårup – 24. april 1881 i København), datter af sognepræst, senere seminarieforstander, landstingsmand Didrik August Holberg og Henriette Sophie Worsaae.

2. gang ægtede han 21. maj 1884 i Sankt Pauls Kirke Louise Thalia Charlotte Holm (7. juli 1854 i Altona – 26. februar 1918 på Frederiksberg), datter af kaptajn, senere oberst Rasmus Olsen Holm og Margrethe Elisabeth Bauditz.

Kilder 
 Candidati politices 1852-1936, 1954.
 Kraks Blaa Bog 1910 

Ferdinand 3
Chefredaktører fra Danmark
Økonomer fra Danmark
Personer fra Aarhus
Personer i Kraks Blå Bog (afdøde)
Journalister fra Danmark
Danskere i 1800-tallet
Danskere i 1900-tallet
Hoffmannsdråber

Hoffmannsdraaber (også betegnet Æther spirituosus) var en betegnelse for et ældre medicinpræparat indeholdende æter og alkohol.

Blandingen var opkaldt efter den tyske læge Friedrich Hoffmann (1660-1742), og bestod af 1 del æter og 3 dele vinånd, og fandt udstrakt anvendelse i medicinen som middel mod kvalme, afmagt, besvimelser osv. i dosis af indtil 60 dråber på sukker eller i vand. 

Hoffmannsdråber virkede bedøvende på grund af dens indhold af æter, men meget svagere end denne. 

Jernholdige hoffmannsdråber (Solutio chloreti ferrici spirituoso — ætherea), også kaldet Lamottes gulddråber, Bestusheffs nervetinktur, var hoffmannsdråber, som indeholdt jern i form af både kloryr og klorid samt som basisk salt. Desuden indeholdt disse hoffmannsdråber noget æthylklorid, aldehyd osv. Jernholdige hoffmannsdråber blev indført i Danmark da den blev fremstillet som alkemistisk præparat af den russiske minister og greve Aleksej Petrovitj Bestuzjev-Rjumin (1693-1766) (Bestusheff) under hans ophold i København og blev længe anvendt i medicinen, men deres brug aftog omkring år 1900, da det var et uheldigt jernpræparat.

Lægemidler
Medicinhistorie
Aleksej Petrovitj Bestusjev-Rjumin

Aleksej Petrovitj Bestusjev-Rjumin (født 1. juni 1693, død 21. april 1766) var en russisk greve og statsmand.

Bestusjev-Rjumin blev opdraget i Tyskland og begyndte sin diplomatiske løbebane som anden russisk befuldmægtiget ved Kongressen i Utrecht 1713. Med kejser Peters tilladelse trådte han 1713 i tjeneste hos kurfyrst Georg af Hannover (fra 1714 Georg 1. af Storbritannien), der sendte ham som gesandt til Rusland.

1718 trådte han igen i russisk tjeneste og var bl.a. gesandt i København 1721-25. 1740 blev han minister, men som tilhænger af Ernst Johann von Biron blev han ved dennes fald fængslet. Kejserinde Elisabeth frigav ham straks efter sin tronbestigelse i 1741 og gjorde ham til kansler.

Som sådan ledede han i de følgende 16 år Ruslands udenrigspolitik med utvivlsom dygtighed, men med rig anvendelse af underfundighed og list, uden skrupler knusende de mange fjender, han fik pga. sin politik og sin upålidelige, skumle, indesluttede karakter. I Preussen og navnlig Frankrig så Bestusjev-Rjumin Ruslands naturlige fjender, og han sluttede sig til England og Østrig; men da omkring 1755 den almindelige politiske situation førte til, at Preussen fjernede sig fra Frankrig og nærmede sig til England, ville Bestusjev-Rjumin i sit had til Frankrig ikke bøje sig for de nye forhold, og Ruslands tilslutning til Frankrig og Østrig i krigen mod Preussen i 1756 skete mod hans vilje.

Hans modstandere beskyldte ham nu for at stå i forræderisk forbindelse med storfyrstinde Katharina og for at ville trække tropperne tilbage for at benytte dem til at foretage et statskup. Han arresteredes i 1758, men under processen kunne man ikke overbevise ham om det, hvorfor han beskyldtes, og Elisabeth ville da heller ikke lade ham underkaste tortur; hun fratog ham dog hans embeder og værdigheder.

Katharina II tog ham ved sin tronbestigelse i 1762 til nåde igen, udnævnte ham til generalfeltmarskal, men gav ham ingen del i regeringen.

Bestusjev-Rjumin gælder for opfinder af Bestusheffs Nervetinktur.

Litteratur 
 Blandt kilderne, der alle er på russisk, nævnes Bestuzjev-Rjumins breve til M. Vorontsov 1744-60 [Vorontsov’ske Arkiv I-II, Moskva 1870 ff]
Af almindelige fremstillinger:
 Waliszewski, La derniére des Romanov. Elisabeth I [1902]
 Edvard Holm, Danmark-Norges Historie fra den store nordiske Krigs Slutning til Rigernes Adskillelse, I-III].

Kilder 
 

Diplomater fra Rusland
Politikere fra Rusland
Personer i 1700-tallet
Salmonsens
Grever fra Rusland
Alette Stang

Alette Stang (født 2. februar 1984) er en norsk håndboldspiller, der spillede i FC Midtjylland Håndbold fra 2008/09 til 2010/11. Hun har tidligere spillet for Bjørnar IL og Tertnes Idrettslag.

Noter

Kilder 
 Spillerinfo 
 Om Alette Stang på europamester.dk 

Håndboldspillere fra Norge
Håndboldspillere fra FC Midtjylland Håndbold
Ernst Henry Thode

Ernst Henry Thode (3. april 1887 i København – 28. februar 1967) var en dansk atlet, der var medlem af IF Sparta.

Ernst Henry Thode var søn af den tyske kunstkritiker Henry Thode.

Danske mesterskaber 
  1906 ½ mile
  1906 ¼ mile
  1905 ¼ mile 58,2

Eksterne henvisninger 
 DAF i tal – Henry Thode 

Mellemdistanceløbere fra Danmark
Atleter fra Sparta Atletik
Personer fra København
Danskere i 1900-tallet
Ernst Johann von Biron

Ernst Johann von Biron (født 23. november 1690, død 29. december 1772) var hertug af Kurland og Ruslands regent i en kort periode i 1740. 

Biron var søn af en uadelig, fattig kurlandsk godsejer. Efter meget overfladiske studier ved Universitetet i Königsberg, hvorfra han bortvistes pga. voldsom opførsel, søgte han sin lykke i Rusland og blev kammerjunker i 1714 hos enkehertuginde Anna Ivanovna og optaget i det kurlandske ridderskab.

Ved sit behagelige ydre og en vis forretningsdygtighed gjorde Biron sig snart uundværlig for hertuginden, og da hun 1730 blev russisk kejserinde, fulgte han med hende til Rusland trods den russiske adels protest. Han steg nu hurtig fra trin til trin og blev Ruslands enevældige hersker; udnævntes til tysk rigsgreve og lod sig, da den mandlige linje af huset Kettler uddøde (1737), vælge til hertug af Kurland med arveret for sin mandlige æt. 

Ved sin griskhed og grusomhed gjorde han sig hurtig forhadt i Kurland så vel som i Rusland. Den tid, hvori han ledede Ruslands regering, betegner dog et betydningsfuldt afsnit i dets historie ved at fortsætte Peter den Stores reformarbejder. Ved sit testamente indsatte kejserinde Anna ham til formynder for sin spæde søsterdattersøn Ivan i oktober 1740; men hans regentskab varede kun 22 dage. 

Støttet af feltmarskal Münnich tiltog Ivans moder Anna Leopoldovna sig regentskabet, mens Biron blev forvist til Sibirien. Året efter kaldte kejserinde Elisabeth ham tilbage, men han måtte med sin familie leve i Jaroslavl. 

Først 1762 ophævede Peter 3. hans forvisning, og 1763 gav Katharina 2. ham Kurland tilbage. 1769 overdrog han regeringen til sin søn Peter von Biron.

Litteratur 
 R.N. Bain, The Pupils of Peter the Great, 1897.
 Edgardo Franzosini, Il mangiatore di carta (Milano:SugarCo) 1989

Kilder

Eksterne henvisninger 

Politikere fra Rusland
Regenter af Rusland
Personer i 1700-tallet
Tyskbaltere
Grever fra Tyskland
Hertuger
Kongelige favoritter
Friedrich Hoffmann

Friedrich Hoffmann (født 19. februar 1660 i Halle, død 12. november 1742 i Halle) var en tysk læge. 

Hoffmann studerede i Jena og Erfurt, tog doktorgraden 1680 i Jena med afhandlingen De autochiria og blev derefter privatdocent. Hans forelæsninger fulgtes af en så stor tilhørerskare, at det kom til rivninger med professorerne, og han måtte forlade sin stilling. 

Han praktiserede derefter en kortere tid i Minden, men gav sig ud på rejse til Nederlandene (hvor han mødtes med Herman Boerhaave) og England (hvor han mødtes med Robert Boyle) og vendte 1684 tilbage til Minden, hvor han blev garnisonslæge 1685 og fysikus 1686. 

Hoffmann kaldtes 1693 til professor ved det nyoprettede universitet i Halle, hvor han fik ansat sin ven Georg Ernst Stahl som anden professor. Begge skaffede universitet stor berømmelse. 1709—12 var Hoffmann livlæge hos Frederik 1. i Berlin, men vendte atter tilbage til Halle. 

Hoffmann havde stor betydning som farmakolog, især ved sine undersøgelser over medikamenternes sammensætning, virkning og anvendelse, navnlig gjaldt dette mineralvandene. Hans navn er knyttet til flere præparater, bl.a. Hoffmannsdråber. Selv anvendte han medikamenter meget lidt, men benyttede i stedet hygiejnisk-diætetiske forholdsregler.

Hans arbejder over gifte, kontagier og miasmer har også haft betydning, ligesom hans ætiologiske studier, der udførtes på patologisk-anatomisk basis. Hoffmanns medicinske system hviler på hans opfattelse af det menneskelige legeme som en maskine, hvis virksomhed Hoffmann forklarede ud fra matematisk-fysiske standpunkter, men han har dog ikke kunnet gennemføre teorien fuldt ud. 

Af hans meget talrige skrifter er Medicina rationalis systematica, i 9 bind (1718—40), Medicina consultatoria, i 12 bind (1731—39), Medicinæ mechanicæ idea universalis (1693) og Medicus politicus (1738) de væsentligste.

Læger fra Tyskland
Faglitterære forfattere fra Tyskland
Personer i oplysningstiden
Tyskere i 1600-tallet
Tyskere i 1700-tallet
Personer fra Halle (Saale)
Rolf Bauditz

Rolf Bauditz (22. januar 1860 i København – 11. september 1937) var en dansk søofficer, bror til Knud Bauditz.

Han var søn af kaptajn Waldemar Gustav Otto Bauditz og hustru Elisabeth f. Owen og som en næsten enestående undtagelse i sin familie valgte Bauditz at gå søofficersvejen i stedet for at gå ind i Hæren. Han blev sekondløjtnant 1881 med Gerners Medalje, premierløjtnant 1882, kaptajn 1899 og kommandør 1908. Han var chef for Søminekorpsets 1. afdeling og stabschef hos viceadmiralen 1908-10, chef for Søværnets Officersskole 1910-15, for Konstabelskolen fra 1915 og for Søværnets Underofficersskole fra 1919. Han var formand for Undervisningsrådet for Søværnets skoler fra 1910, under Sikringsstyrkens etablering eskadrechef i Storebælt 1915-17 og i Øresund 1917-18. 1920 tog han afsked, men blev 1927 chef for Kystudkigsvæsenet.

Bauditz var Kommandør af 1. grad af Dannebrog, Dannebrogsmand og bar en række udenlandske ordener.

Han blev gift 9. november 1883 med Olga f. Baller (12. marts 1857 i København – 1937), datter af oberst og kammerherre F.F.H. Baller og Sophie f. Hyllested.

Kilder 
 Kraks Blaa Bog 1929

Søofficerer fra Danmark
Personer i Kraks Blå Bog (afdøde)
Kommandører af 1. grad af Dannebrog
Danskere i 1800-tallet
Danskere i 1900-tallet
Kommandører af Sankt Olavs Orden
Riddere af Æreslegionen
Personer fra København
Rolf
Modtagere af Gerners Medalje
Papyrus (tv-serie)

Papyrus er en belgisk tegneserie der begyndte i bladet Spirou i 1974. De første historier var ugentlige føljetoner som i firserne udviklede sig til en selvstændig tegneserie.

TV serie 
Serien blev filmatiseret i 1998 og flere afsnit blev vist på DR1 i 2000-2001.

Persongalleri 
 Papyrus,
 Theti,
 Amenopher

Handling 
Den overordnede handling er fiskeren Papyrus arbejde for Farao og hans indvikling i komplotter og rænker mod kongefamilien, især Faraos datter Theti, fra guden Seths dyrkere.

Tegneserien har en lighed med Nofret og Christian Jacqs romaner i alvor og realisme mens den animerede udgave er tættere på Iznogood i opbygning og børnevenlighed.

Andre produkter 
Både et gameboy og cd-rom spil baseret på tegneserien blev produceret i 2000.

Eksterne henvisninger 
 
 Om Papyrus på comicvine.com
 Befri Egyptens guder med Papyrus om cd-romspil fra 2000 på jyllands-posten.dk

Tegnefilm fra Frankrig
Issoire

Issoire er en by og kommune i Puy-de-Dôme departementet i Auvergne-Rhône-Alpes i den centrale Frankrig.

Venskabsbyer 
  Neumarkt in der Oberpfalz, Tyskland, siden 1971.

Byer i Puy-de-Dôme
Tour de France-byer
John Flanagan

John Flanagan (født 22. maj 1944) er en australsk forfatter, mest kendt for fantasyserien Skyggens Lærling. Han voksede op i Sydney, Australien, hvor han allerede dengang drømte om at blive forfatter. Hans første bog kom i 2004, hed Gorlans ruiner, og var samtidig den første bog i ''Skyggens Lærling serien"

Serien om Skyggens Lærling

"Våbenbrødre" serien 

Engelsksprogede forfattere
Fantasyforfattere fra Australien
Lazarevo

Lazarevo (kyrillisk Лазарево, ungarsk Lázárföldye, tysk (forældet) Lazarfeld) er en landsby i distriktet Sentral-Banat i Vojvodina i Serbien. Landsbyen ligger ca. 12 kilometer øst for Zrenjanin og 86 km nord for Beograd.

Landsbyen har en serbisk etnisk majoritet og 3.308 indbyggere (2002).

Lazarevo er mest kendt for at skjule krigsforbryderen Ratko Mladić, der den 26. maj 2011 blev arresteret i byen.

Byer i Serbien
Anne Shirley

Anne Shirley er en fiktiv figur fra filmen og bøgerne Anne fra Grønnebakken.
Anne Shirley har som lille mistet sine forældre og har boet på forskellige børnehjem og  ved forskellige familier.
En dag bliver hun adopteret af et ældre søskendepar, som ønskede at få en dreng, men i stedet fik Anne. De vælger at beholde hende, da hun er meget kvik og næsten umulig ikke at elske.
Anne er en figur, som alle næsten kan spejle sig selv i. Hun er selvsikker, beslutsom, kvik, venlig og loyal.

Da hun kom i skole, klarede hun sig fantastisk. Hun havde dog en fjende i sin ærkerival Gilbert Blythe, som startede med at kalde hende gulerod og drillede hende for at få hendes opmærksomhed.

Fiktive personer